NARIADENIE KOMISIE (ES) č. 114/2009
zo 6. februára 2009,
ktorým sa ustanovujú prechodné opatrenia na uplatňovanie nariadenia Rady (ES) č. 479/2008, pokiaľ ide o odkazovanie na vína s chráneným označením pôvodu a zemepisným označením
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 479/2008 z 29. apríla 2008 o spoločnej organizácii trhu s vínom, ktorým sa menia a dopĺňajú nariadenia (ES) č. 1493/1999, (ES) č. 1782/2003, (ES) č. 1290/2005, (ES) č. 3/2008 a zrušujú nariadenia (EHS) č. 2392/86 a (ES) č. 1493/1999 (1), a najmä na jeho článok 126 písm. a),
keďže:
(1)
V článku 34 nariadenia (ES) č. 479/2008 sa s účinnosťou od 1. augusta 2009 vymedzujú triedy vín s chráneným označením pôvodu a vín s chráneným zemepisným označením.
(2)
V súlade s článkom 10 ods. 2 nariadenia (ES) č. 479/2008 informačné alebo propagačné opatrenia podporované podľa uvedeného článku sa vzťahujú na vína s chráneným označením pôvodu alebo zemepisným označením alebo vína s označením odrody viniča.
(3)
V článku 65 ods. 1 písm. c) bodoch vi) a xiii) nariadenia (ES) č. 479/2008 sa ustanovuje uznávanie medziodvetvových organizácií, ktoré poskytujú informácie o osobitných charakteristikách vína s chráneným označením pôvodu alebo zemepisným označením a ktoré využívajú, chránia a propagujú značky kvality, chránené označenia pôvodu a zemepisné označenia.
(4)
V súlade s článkom 92 ods. 5 písm. b) bodom i) nariadenia (ES) č. 479/2008 môže členský štát rozhodnúť o úplnom alebo čiastočnom prevode práv na opätovnú výsadbu na iný poľnohospodársky podnik v tom istom členskom štáte, a to v prípade, že plochy daného iného poľnohospodárskeho podniku sú určené na výrobu vín s chráneným označením pôvodu alebo s chráneným zemepisným označením.
(5)
V bodoch 1 a 3 prílohy IV k nariadeniu (ES) č. 479/2008 sa vymedzujú pojmy víno a likérové víno v uvedenom poradí. Tieto vymedzenia pojmov obsahujú osobitné ustanovenia týkajúce sa vín s chráneným označením pôvodu a vín s chráneným zemepisným označením.
(6)
V bode 7 prílohy IV k nariadeniu (ES) č. 479/2008 sa vymedzuje pojem sýtené šumivé víno. Toto vymedzenie pojmu sa vzťahuje na vína bez chráneného označenia pôvodu alebo zemepisného označenia.
(7)
V súlade s článkom 129 ods. 2 písm. e) nariadenia (ES) č. 479/2008 sa vymedzenia pojmov vína s chráneným označením pôvodu alebo zemepisným označením neuplatňujú pred 1. augustom 2009. Zodpovedajúce kategórie vín podľa predchádzajúcej schémy zriadenej nariadením Rady (ES) č. 1493/1999 (2) boli akostné vína psr a vína označené zemepisnou indikáciou.
(8)
S cieľom umožniť členským štátom uplatňovanie článku 10 ods. 2, článku 65 ods. 1 písm. c) bodov vi) a xiii), článku 92 ods. 5 písm. b) bodu i) nariadenia (ES) č. 479/2008 a bodov 1, 3 a 7 prílohy IV k uvedenému nariadeniu od 1. augusta 2008 je vhodné prijať prechodné opatrenia, pokiaľ ide o vymedzenie pojmov vína s chráneným označením pôvodu a vína s chráneným zemepisným označením. Keďže uvedené články sa uplatňujú od 1. augusta 2008, toto nariadenie by sa malo uplatňovať od toho istého dátumu.
(9)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Na účely uplatňovania článku 10 ods. 2, článku 65 ods. 1 písm. c) bodov vi) a xiii), článku 92 ods. 5 písm. b) bodu i) nariadenia (ES) č. 479/2008 a bodov 1, 3 a 7 prílohy IV k uvedenému nariadeniu od 1. augusta 2008 do 31. júla 2009 sa odkazy na vína s chráneným označením pôvodu a vína s chráneným zemepisným označením považujú za odkazy na akostné vína psr a vína označené zemepisnou indikáciou v uvedenom poradí.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. augusta 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. februára 2009